Yokanan Pembabtis ugi mratelakaken bilih Gusti Yesus Kristus punika Cempening Allah ingkang mbirat dosaning jagad (Yok. 1:29). Ing tradisi Prajanjian Lami pancen cempe punika ingkang kangge korban pambirating dosa. Punika pambudidayaning manungsa ingkang sampun ngraosaken kedah ngakeni dosanipun lan gadhah pangajeng-ajeng saged kaapunten dosanipun. Nyatanipun manungsa boten kasil, awit pancen manungsa punika gadhah kecendherungan kangge tumindak dosa lan memengsahan kaliyan Allah (mugi mirsani waosan 1). Kanthi tembung sanes, pambudidayanipun manungsa kangge milujengaken badanipun lan nampi pangapuntening dosa punika nglaha (sia-sia). Tumunten Allah mirsani kanthi katresnanipun, pramila lajeng Panjenenganipun piyambak ingkang kedah ngrawuhi manungsa, nuweni manungsa lan milujengaken manungsa. Gusti Allah ingkang rawuh awujud pepadhang, ing sarira Gusti Yesus Kristus, sampun kadadosaken “Cempe” korban pambirating dosa. Panjenenganipun ngrawuhi manungsa dados “Pepadhang” kangge nyunari manahipun manungsa saking pepeteng lan anggenipun boten mangertos bab pandamel dosa.